Bernardo Álvarez Afonso

**Bernardo Álvarez Afonso** (1949–2025) var en spansk geistlig og katolsk biskop av San Cristóbal de La Laguna.

## Liv og virke
### Bakgrunn
Bernardo Álvarez Afonso gikk på barne- og ungdomsskole i Santa Cruz de La Palma. I 1967 begynte han å studere teknisk arkitektur ved Universitetet La Laguna i San Cristóbal de La Laguna. Fra oktober 1969 til juni 1976 studerte han filosofi og katolsk teologi ved presteseminaret i Santa Cruz de Tenerife.

### Prest
Den 16. juli 1976 ble han presteviet for bispedømmet San Cristóbal de La Laguna av dets biskop, Luis Franco Cascón. 

Etter sin ordinasjon var Álvarez Afonso først sogneprest i Agulo og Hermigua på La Gomera (1976–1980), deretter sogneprest i *San Isidro og San Pío X* i Los Llanos de Aridane (1980–1982) og *San Miguel* og *Nuestra Señora del Carmen* i Tazacorte, så av *San Fernando Rey* og *San Martín de Porres* i Santa Cruz de Tenerife og erkeprest av Ofra. I tillegg tok han en grad i katolsk teologi fra *det teologiske fakultet i Nord-Spania* i Burgos i juni 1987. Fra oktober 1988 til juli 1992 var han spiritual ved seminaret i Santa Cruz de Tenerife. Videre var han sekretær for bispedømmeforsamlingen fra oktober 1988 til juni 1989, sekretær for pastoralavdelingen i bispedømmet San Cristóbal de La Laguna fra oktober 1987 til juli 1992, og delegat for liturgi i bispedømmet fra oktober 1989 til juli 1992. 

I 1992 ble han sendt til Roma for videre studier, hvor han tok lisensiatgraden i dogmatisk teologi fra Det pavelige universitet Gregoriana i 1994. Etter å ha returnert til hjemlandet, ledet Álvarez Afonso avdelingen for voksenkatekese fra 1994 til 1999 og ble igjen sekretær for pastoralavdelingen. Fra september 1995 til mai 1999 var han også generalsekretær for den første bispedømmesynoden i bispedømmet San Cristóbal de La Laguna. Fra mai 1999 var Álvarez Afonso generalvikar for bispedømmet. Han var også ansvarlig for bispedømmets meldingsblad fra oktober 1994 til oktober 2004.

Ved siden av sitt arbeide i bispedømmets administrasjon hadde Álvarez Afonso allerede undervist i dogmatisk og pastoral teologi ved seminaret i Santa Cruz de Tenerife og ved bispedømmets teologiske institutt for lekfolk siden 1988. Videre var han fra oktober 1994 medlem av det kateketiske råd i Den spanske biskopskonferanse, og fra 1998 arbeidet han i Det nasjonale sekretariat for presteskapet.

### Biskop av San Cristóbal de La Laguna
Den 29. juni 2005 utnevnte pave Benedikt XVI ham til biskop av San Cristóbal de La Laguna. Den apostoliske nuntius i Spania, erkebiskop Manuel Monteiro de Castro, ordinerte ham til biskop den 4. september samme år i kirken *Nuestra Señora de la Concepción* i San Cristóbal de La Laguna; medkonsekratorene var de emeriterte biskopene i San Cristóbal de La Laguna, Felipe Fernández García og Damián Iguacén Borau. 

I 2014 helligkåret pave Frans den salige José de Anchieta (1534-1597). Den 24. april ble takkmessen for kanoniseringen, ledet av paven, feiret i Roma, og biskop Bernardo Álvarez var til stede, ledsaget av en kanarisk representasjon. José de Anchieta, født på Tenerife og misjonær i Brasil, ble den andre kanarier som ble kanonisert av den katolske kirke, - den første var Pedro de San Jose Betancur (1626-1667), kanarier som virket i Guatemala,i 2002.

Den 21. desember 2019 åpnet Álvarez den hellige dør til katedralen i San Cristóbal de La Laguna i anledning jubelåret for 200-årsjubileet for stiftelsen av bispedømmet.

Den 22. september 2021 holdt han messe i *Nuestra Señora de las Nieves*-helligdommen i La Palma, sammen med prestene på øya, for å be for slutten på vulkanutbruddet av Cumbre Vieja som startet den 19. september.

I den spanske bispekonferanse var Álvarez Afonso medlem av prestekommisjonen fra 2008 til 2020 og, fra mars 2020, av kommisjonen for presteskapet og seminarene. Han ledet også Det nasjonale råd for det permanente diakonat fra februar 2012.

Pave Frans innvilget Bernardo Álvarez Afonsos aldersbetingede avskjedssøknad alder 16. september 2024.

Bernardo Álvarez Afonso døde i an alder av 76 år den 25. november 2025 i San Cristóbal de La Laguna på den kanariske øya Tenerife.

## Verker
### Bøker
* *La Iglesia diocesana. Reflexión teológica sobre la eclesialidad de la diócesis*, La Laguna (Tenerife), novembre 1996.

### Monografier
* *La sinodalidad en la Iglesia. Principales presupuestos teológicos* (1995)
* *El título «María Madre de la Iglesia» y sus Implicaciones eclesiologicas* (1996)
* *El discernimiento pastoral del ministerio sacerdotal* (1998)
* *El Sacramento del orden, fuente de la caridad pastoral* (2000)
* *En un mundo para todos, el Evangelio, ¿también para todos?* (2001)
* *La identidad eclesial del catequista* (2002)
* *Problemas y retos actuales para la transmisión de la fe (2004)*, med flere forfattere

## Episkopalgenealogi
Hans episkopalgenealogi er:
* Kardinal Scipione Rebiba (1504–1577)
* Kardinal Giulio Antonio Santori (1532–1602) *bispeviet 1566
* Kardinal Girolamo Bernerio (1540–1611) *1586
* Erkebiskop Galeazzo Sanvitale (1566–1622) *1604
* Kardinal Ludovico Ludovisi (1595–1632) *1621
* Kardinal Luigi Caetani (1595–1642) *1622
* Kardinal Ulderico Carpegna (1595–1679) *1630
* Kardinal Paluzzo Paluzzi Altieri degli Albertoni (1623–1698) *1666
* Pave Benedikt XIII (1649–1730) *1675
* Pave Benedikt XIV (1675–1758) *1724
* Pave Klemens XIII (1693–1769) *1743
* Kardinal Marcantonio Colonna (1724–1793) *1762
* Kardinal Hyacinthe–Sigismond Gerdil (1718–1802) *1777
* Kardinal Giulio Maria della Somaglia (1744–1830) *1788
* Kardinal Carlo Odescalchi (1785–1841) *1823
* Kardinal Costantino Patrizi Naro (1798–1876) *1828
* Kardinal Lucido Maria Parocchi (1833–1903) *1871
* Pave Pius X (1835–1914) *1884
* Pave Benedikt XV (1854–1922) *1907
* Pave Pius XII (1835–1958) *1917
* Kardinal Eugène–Gabriel–Gervais–Laurent Tisserant (1884–1972) *1937
* Pave Paul VI (1897–1978) *1954
* Kardinal Agostino Casaroli (1914–1998) *1967
* Kardinal Manuel Monteiro de Castro (1938– ) *1985
* Biskop *Bernardo Álvarez Afonso* (1949–2025) *2005

## Referanser